作者：葛长庚
词牌/韵律：沁园春

paragraphs: 大丈夫儿，冰肝玉胆，砺山带河。
算此身此世，无过驹隙，一名一利，未值鸿毛。
相府如潭，侯门似海，那得烟霄尔许高。
当初我，是乘云御气，几百千遭。
此生勋业无多。
也手种梅花三百窠。
又底曾嗅著，庙堂钟鼎，底曾拈得，帏幄弓刀。
玉帝遥知，金书何晚，时有鹤鸣於九皋。
如今且，向风前浪舞，月下高歌。